b'\n_START_ARTICLE_\nViisisoutu\n_START_PARAGRAPH_\nViisisoutu (lat. quinqueremis) oli antiikin aikana k\xc3\xa4ytetty sotalaivatyyppi. Niit\xc3\xa4 k\xc3\xa4ytettiin laajasti varsinkin puunilaissodissa. On oletettu, ett\xc3\xa4 viisi- samoin kuin nelisoudunkin airorivit olisivat olleet trieerin tavoin kolmessa tasossa, mutta useampia soutajia airoa kohti.\n_START_SECTION_\nEnsimm\xc3\xa4inen puunilaissota\n_START_PARAGRAPH_\nEnsimm\xc3\xa4isess\xc3\xa4 puunilaissodassa kaikki osapuolet k\xc3\xa4yttiv\xc3\xa4t viisisoutuja, jotka olivat nopeampia, raskaampia ja jaksoivat kantaa enemm\xc3\xa4n sotilaita kuin nelisoudut ja trieerit. Ne olivat silloin V\xc3\xa4limeren yleisimpi\xc3\xa4 sotakaleereja._NEWLINE_Sodan alussa Roomalla ei ollut kunnon laivastoa huolimatta meriliittolaisista (socii navales). Sisiliassa olevien legioonien huolto oli vaikeaa, kiitos Karthagon. Roomalaiset my\xc3\xb6s tajusivat, ett\xc3\xa4 puunilaisten suurin vahvuus ja sotilaskunnia oli laivastossa, joten sen kukistaminen olisi pahempi tappio kuin mik\xc3\xa4\xc3\xa4n maalla aiheutettu. Vuonna 261 eaa. senaatti m\xc3\xa4\xc3\xa4r\xc3\xa4si rakennettavaksi 100 viisisoudun ja 20 trireemin laivaston. Sodan aikana k\xc3\xa4ytiin antiikin siihen saakka suurimmat meritaistelut._NEWLINE_Polybioksen mukaan ensimm\xc3\xa4iset roomalaiset viisisoudut rakennettiin rannalle ajautuneen karthagolaisen sotakaleerin mallin mukaisesti. Aiemmin ep\xc3\xa4ilty tarina on saanut tukea er\xc3\xa4\xc3\xa4n Sisilian rannikolta l\xc3\xb6ydetyn puunilaishylyn perusteella (ks. rakenne ja ominaisuudet)._NEWLINE_Roomalaisia laivastoja tuhoutui kolme, osaksi merisotaa tuolloin hallinneiden corvusten takia, mutta aina rakennettiin uusi.\n_START_SECTION_\nMeristrategia\n_START_PARAGRAPH_\nKoska laivoilla oli iso miehist\xc3\xb6 suhteessa kokoonsa, niiden toimintas\xc3\xa4de oli melko pieni. Huoltotarvikkeille oli vain v\xc3\xa4h\xc3\xa4n tilaa, ja V\xc3\xa4limeren kes\xc3\xa4n kuumuudessa raatavat soutajat tarvitsivat paljon juomavett\xc3\xa4. Yleens\xc3\xa4 mukana oli yhdeksi p\xc3\xa4iv\xc3\xa4ksi kuivaruokaa ja kahdeksi vett\xc3\xa4._NEWLINE_Sotilaat soutajista puhumattakaan eiv\xc3\xa4t voineet paljon liikkua matkan aikana horjuttamatta kaleerin tasapainoa, eik\xc3\xa4 miehist\xc3\xb6 ei voinut nukkua tai ruokailla. Antiikin sotalaivueet pysyiv\xc3\xa4t merell\xc3\xa4 harvoin kolmea p\xc3\xa4iv\xc3\xa4\xc3\xa4 pitemp\xc3\xa4\xc3\xa4n._NEWLINE_Sen sijaan joko laskettiin satamaan tai laiva vedettiin y\xc3\xb6ksi rannalle lepoa ja huoltoa varten. Hyvien satamien tai ainakin rannikon hallinta oli elint\xc3\xa4rke\xc3\xa4\xc3\xa4._NEWLINE_Sotalaivat liikkuivat yleens\xc3\xa4 soutaen, mutta hyv\xc3\xa4ll\xc3\xa4 tuulella voitiin purjehtia. Soutaminen piti kuitenkin lopettaa, koska purjeet kallistivat laivaa. Taistelussa liikuttiin aina soutaen mastot kaadettuina. Tietenk\xc3\xa4\xc3\xa4n se ei koskenut corvusta.\n_START_SECTION_\nRakenne ja ominaisuudet\n_START_PARAGRAPH_\nAntiikin ajalta tunnetaan vain v\xc3\xa4h\xc3\xa4n sotalaivojen j\xc3\xa4\xc3\xa4nn\xc3\xb6ksi\xc3\xa4. Itse asiassa noin ajalta 200 eaa. \xe2\x80\x93 300 jaa. tunnetaan vain kaksi sotalaivaa, jotka ovat l\xc3\xb6ytyneet Marsalan, antiikin Lilybaionin edustalta, joten viisisoutujen rakenne on yh\xc3\xa4 kyseenalainen. Joka tapauksessa ne olivat korkeampia, ehk\xc3\xa4 v\xc3\xa4h\xc3\xa4n leve\xc3\xa4mpi\xc3\xa4 ja jonkin verran pidempi\xc3\xa4 kuin trieerit, jollainen on onnistuttu rekonstruoimaan._NEWLINE_Paremmin s\xc3\xa4ilyneen laivan laudat kertovat paljon sen rakenteesta. Em\xc3\xa4puuhun oli merkitty numeroin ja kirjaimin kaarien kiinnityskohdat. Muut merkit osoittivat liitosten ja lovien paikat. T\xc3\xa4m\xc3\xa4 laiva oli selv\xc3\xa4sti organisoidun massatuotannon standardimalli._NEWLINE_Antiikin sotalaivojen rakennus poikkesi nykyisest\xc3\xa4 ja keskiaikaisesta siten, ett\xc3\xa4 laivan runko rakennettiin ensin ja kaaret lis\xc3\xa4ttiin j\xc3\xa4lkik\xc3\xa4teen. Rungon laudat liitettiin yhteen porattuihin koloihin sijoitetuilla tapeilla. Laudoitus oli siis itsekantava. Tapa oli hidas ja vaati ammattitaitoa, mutta se teki rungosta hyvin kevyen; antiikin sotakaleeri miehist\xc3\xb6ineen painoi v\xc3\xa4hemm\xc3\xa4n kuin nykyaikaisesti rakennettu, vastaava puualus tyhj\xc3\xa4n\xc3\xa4._NEWLINE_Viisisoudussa oli viisi soutajaa kummallakin puolella kahden kyyn\xc3\xa4r\xc3\xa4n (n. 98\xc2\xa0cm) matkalla: kaksi ylimm\xc3\xa4ss\xc3\xa4 ja keskimm\xc3\xa4isess\xc3\xa4 ja yksi alimmassa airossa. Soutajia oli n. 270 ja airoja 160. Viisisoutu oli suurin istualtaan soudettava; suuremmissa, kuten seitsem\xc3\xa4n- tai kuusitoistasoutu, soutajat seisoivat._NEWLINE_Kevyen rungon takia laivoilla saavutettiin suuri nopeus; se oli keskiajan kaleeria kolmekin kertaa nopeampi ja saattoi pit\xc3\xa4\xc3\xa4 nopeutta yll\xc3\xa4 koko p\xc3\xa4iv\xc3\xa4n. Airoporttien matala sijainti ja keveys teki laivoista kuitenkin arkoja merenk\xc3\xa4ynnille.'